Varaždin, 14. 04. 2013.

 **Dj 4,13-21**

#  Drage sestre!

 Valja hrabro svjedočiti cjelovitost vjere – poziv je pape Franje koji je uputio u subotu, 6. travnja, tijekom Mise koju je služio u kapelici Doma Sveta Marta. Na Misi je bila nazočna jedna argentinska obitelj, i redovnice Družbe kćeri svetoga Kamila, te Kćeri Naše Gospe od milosti.

 U svojoj kratkoj propovijedi Papa se osvrnuo na liturgijska čitanja, sedmoga dana Vazmene osmine. U prvomu, unatoč prijetnjama, Petar i Ivan hrabro svjedoče vjeru pred židovskim poglavarima, dok u Evanđelju uskrsli Krist kori nevjeru apostola koji 'ne povjerovaše onima koji ga vidješe uskrsla od mrtvih'. Papa je stoga upitao: „Kakva je naša vjera? Je li snažna? Ili je ponekad pomalo površna? Jesmo li u teškoćama hrabri poput Petra, ili smo mlaki?“. Petar nije prešutio vjeru, - primijetio je Sveti Otac – nije ušao u kompromise, jer o vjeri se ne pregovara.

 U povijesti Božjega naroda uvijek je postojala ta kušnja: otkinuti jedan dio vjere, kušnja da budemo poput drugih, da ne budemo jako, jako ukrućeni – primijetio je Papa. Ali kada počnemo sjeći vjeru, pregovarati o njoj, pomalo ju prodavati najboljem ponuditelju, krećemo putem apostazije, ne-vjernosti Gospodinu – istaknuo je Sveti Otac.

 Napomenuvši da nam Petrov i Ivanov primjer pomaže i daje snagu, Papa je istaknuo da je u povijesti Crkve, sve do danas, mnogo mučenika, jer – kako je rekao – da bismo pronašli mučenike, ne treba ići u katakombe ili u Koloseum; mučenici su i sada živi, u brojnim zemljama. Kršćani su progonjeni zbog vjere – primijetio je papa Franjo. U nekim zemljama ne smiju nositi križ; ako to učine kažnjavaju ih. Danas, u XXI. stoljeću, naša je Crkva, Crkva mučenika, onih koji poput Petra i Ivana kažu: 'Mi doista ne možemo ne govoriti što vidjesmo i čusmo'. I to nam daje snage – dodao je – daje snagu nama, čija je vjera ponekad malo slaba.

 To nam daje snagu da životom svjedočimo vjeru koju smo primili, vjeru koja je dar koji Gospodin daje svim narodima. Međutim, - primijetio je Sveti Otac – ne možemo to sami činiti, jer je to milost. Milost vjere koju imamo tražiti svakoga dana: 'Gospodine … čuvaj moju vjeru, daj da raste, da moja vjera bude snažna, hrabra, i pomozi mi u trenutcima u kojima ju – poput Petra i Ivana – imam javno očitovati. Daj mi hrabrosti.' To bi bila lijepa molitva za današnji dan: da nam Gospodin pomogne čuvati vjeru, razvijati ju, da budemo žene i muškarci vjere – rekao je na kraju papa Franjo.

 A mi, drage sestre, nakon ovih prekrasnih misli Svetog Oca, nastavljamo svoj hod kroz Godinu vjere razmatranjem Apostolskog pismo pape Benedikta XVI „Porta fidei“. Pred nama je jedanaesti broj u kojem Sveti Otac govori:

 **„Da bi se sustavno upoznali sa sadržajem vjere, svi mogu u *Katekizmu Katoličke Crkve* pronaći dragocjeno i nezaobilazno pomagalo. Katekizam predstavlja jedan od najvažnijih plodova *Drugog vatikanskog koncila“*** /PF,11/***.***

Sjetimo se: Drugi vatikanski opći sabor „imao je nakanu i svrhu osvijetliti apostolsko i pastirsko poslanje Crkve te sjajem istine Evanđelja potaknuti sve ljude da traže i prihvate Kristovu ljubav koja nadilazi svaku spoznaju( usp. Ef 3,19).

 Tom je saboru papa Ivan XXIII doznačio kao temeljnu zadaću da bolje sačuva i izloži dragocjeni polog kršćanskog nauka kako bi bio pristupačniji Kristovim vjernicima i svim ljudima dobre volje. Stoga Sabor nije prvenstveno morao osuditi suvremene zablude, nego prije svega založiti se da jasno prikaže snagu i ljepotu vjerskog nauka“. Na svečanom otvorenju Drugog vatikanskog općeg sabora 11. Listopada 1962. godina papa Ivan XXIII rekao je: „Prosvijetljena svjetlom ovoga sabora Crkva, će uzdamo se, povećati svoja duhovna bogatstva i, crpeći odatle nove energije, neustrašivo će gledati u budućnost' da se, na nama je 'zdušno, bez straha, dademo na posao što ga zahtijeva naše vrijeme, nastavljajući tako put što ga je Crkva vezom skoro dvadeset stoljeća prevalila“ /KKC,str. 9/.

 Sada nas papa Benedikt XVI upućuje na misli blaženog Ivan Pavla II iz apostolske konstitucije „*Fidei depositum“ (Čuvati polog vjere...),* koju je blaženi Ivan Pavao II potpisao 11. listopada 1992., na tridesetu obljetnicu otvorenja Drugog vatikanskog općeg sabora i kojom je objavio Katekizam Katoličke Crkve:

 „**Ovaj će Katekizam dati veoma važan doprinos onom djelu obnove čitavoga crkvenog života“,** kako ga je želio i pokrenuo Drugi vatikanski sabor. **„Proglašujem ga sigurnim pravilom za poučavanje vjere i stoga valjanim i zakonitim sredstvom u službi crkvenog zajedništva“** /PF,11/.

 Katekizam Katoličke Crkve s jedne je strane 'istinski plod Drugog vatikanskog koncila', a s druge želi pomoći njegovo prihvaćanje. Stoga smo u Godini vjere pozvani na „**ponovno otkrivanje i proučavanje temeljnih sadržaja vjere, koji su temeljito i sveobuhvatno prikazani u *Katekizmu Katoličke Crkve.* Tu, naime, izlazi na vidjelo bogatstvo nauka koji je Crkva prihvatila, čuvala i pružala u svojoj dvijetisućljetnoj povijesti *“*** /PF, 11/.Katekizam Katoličke Crkvevjerno izlaže nauk Svetoga pisma, Predaje koja živi u Crkvi i autentičnog Učiteljstva, kao i duhovnu baštinu crkvenih otaca, koji su živjeli u raznim razdobljima povijesti, da tako omogući bolju spoznaju kršćanskog otajstva i osvježi vjeru naroda Božjega i da pomogne osvijetliti svjetlom vjere nove prilike i probleme kojih u prošlosti nije bilo. Papa Benedikt XVI napominje kako „***Katekizam* pruža stalni spomen na mnoge načine na koje je Crkva razmišljala o svojoj vjeri i sve više napredovala u nauku tako da može pružiti sigurnost vjernicima u njihovu vjerničkom životu“** /PF,11/. On iznosi novo i staro, jer je vjera uvijek ista i ujedno je izvor stalno novih osvjetljenja: *„Zato je svaki književnik koji je postao učenikom kraljevstva nebeskoga nalik na domaćina koji iz svoje riznice vadi novo i staro“* /Mt 13,52/.

„Da odgovori tom dvostrukom zahtjevu, 'Katekizam Katoličke Crkve' prihvaća s jedne strane 'stari' raspored, onaj tradicionalni, koji nalazimo u Katekizmu sv. Pija V, sa sadržajem podijeljenim u četiri dijela: *Vjerovanje; sveto bogoslužje,* sa sakramentima na prvom mjestu; *kršćansko djelovanje,* izloženo polazeći od zapovijedi; i napokon *kršćanska molitva.* Ali je u isto vrijeme sadržaj izražen na 'nov' način kako bi odgovorio pitanjima našega doba.

 Ta su četiri dijela uzajamno povezana: kršćansko je otajstvo predmet vjere (prvi dio); slavi se i priopćuje u liturgijskim činima (drugi dio); prisutno je da prosvijetli i podrži djecu Božju u njihovu djelovanju, izloženo polazeći od zapovijedi(treći dio); temelj je naše molitve, kojoj je povlašteni izraz 'Oče naš', i predmet naše prošnje, naše hvale i našega zagovora za druge (četvrti dio)“ /KKC, str. 12/.

 Sveti Otac sve ovo sažima ovako:  **„U samoj svojoj strukturi *Katekizam Katoličke Crkve* prati razvoj vjere sve dotle da se dotiče velikih tema iz svakodnevnog života. Listajući stranicu po stranicu, otkrivamo kako ono što je u njemu predstavljeno nije neka teorija, već susret s Osobom koja živi u Crkvi. Nakon ispovijedanja vjere, naime, slijedi tumačenje sakramentalnog života, u kojem je Krist prisutan, djeluje i nastavlja izgrađivati svoju Crkvu. Bez liturgije i sakramenata, ispovijedanje vjere ne bi bilo djelotvorno, jer bi nedostajala milost koja podupire svjedočenje kršćanskih vjernika. Jednako tako, nauk *Katekizma* o moralnom životu zadobiva svoje puno značenje kada ga se dovede u vezu s vjerom, liturgijom i molitvom“** /PF,11/.

 Papa Ivan Pavao II u apostolskoj konstituciji „*Fidei depositum*“ govori: „Čitajući 'Katekizam Katoličke Crkve' možemo shvatiti divno jedinstvo Božjeg otajstva, i samog nauma spasenja, kao i središnje mjesto Isusa Krista, Jedinorođenoga Sina Božjega, Očeva poslanika koji je, po Duhu Svetom, postao čovjekom u krilu Djevice Marije da bude naš Spasitelj. Umrijevši i uskrsnuvši, On je uvijek prisutan u svojoj Crkvi, napose u sakramentima; On je izvor vjere, uzor kršćanskog djelovanja i Učitelj molitve /KKC str. 13/.

 Stoga od crkvenih pastira i od vjernika tražim da prihvate ovaj Katekizam u duhu zajedništva te se marno njime služe u ispunjavanju svog poslanja navješćivati vjeru i pozivati na evanđeoski život. Ovaj im se Katekizam pruža da služi kao pouzdan i autentičan tekst na koji će se pozivati u naučavanju katoličke nauke, i posebno pri izradi mjesnih katekizama. Pruža se također i svim vjernicima koji žele dublje upoznati neiscrpna bogatstva spasenja (usp. Iv 8,32). Želi poduprijeti ekumenske napore nadahnute svetom željom za jedinstvom svih kršćana, točno pokazujući sadržaj i skladnu suvislost katoličke vjere. I napokon, 'Katekizam Katoličke Crkve' ponuđen je svakom čovjeku koji nas pita za obrazloženje nade koja je u nama (usp. 1Pt 3,15) i koji želi upoznati ono što vjeruje Katolička Crkva“ /KKC, str. 14/.

 Papa Benedikt XVI napominje: **„U ovoj će *Godini* zato *Katekizam Katoličke Crkve* poslužiti kao sredstvo koje pruža stvarnu potporu vjeri, poglavito onih koji rade na formaciji vjernika, tako presudnoj u našemu kulturnom ozračju. U tu sam svrhu pozvao Kongregaciju za nauk vjere da, u dogovoru s mjerodavnim osobama iz dikasterija Svete Stolice, sastavi *Notu,* kojom će se Crkvi i vjernicima pružiti neke smjernice da bi se ovu *Godinu vjere* proživjelo na što djelotvorniji i primjereniji način, u službi vjerovanja i evangelizacije** /PF,12/.

U ***Noti*** Kongregacija napominje da će Godina vjere „biti prava prilika vjernicima da dublje shvate kako je temelj kršćanske vjere 'susret s događajem, s Osobom, koja životu daje novi obzor i zajedno s tim konačni pravac'. Vjeru, utemeljenu na susretu s Isusom Kristom uskrslim, moći će se ponovno otkriti u cjelini i svem njezinu sjaju. 'I u našim danima vjera je dar koji treba iznova otkriti, njegovati i svjedočiti', da Gospodin 'udijeli svakom od nas da živimoljepotu iradost svoje pripadnosti Kristu'. **…**

 *Godina vjere* želi pridonijeti novom obraćenju Gospodinu Isusu i ponovnom otkrivanju vjere, kako bi svi članovi Crkve bili vjerodostojni i radosni svjedoci uskrsloga Gospodina u današnjem svijetu, koji su kadri mnogim ljudima koji traže Boga pokazati 'vrata vjere'. Ta 'vrata' širom otvaraju čovjekov pogled na Isusa Krista, prisutnog među nama 'u sve dane – do svršetka svijeta'“ (Mt 28,20)/PF, str.27-28 i 32/.

Sveti Otac, završavajući dvanaesti broj Apostolskog pisama, govori: **„Vjera je, naime, više no u prošlosti izložena nizu pitanja koja dolaze iz promijenjenog mentaliteta a koji, osobito danas, svodi razumu sigurne činjenice isključivo na sigurnosti koje pružaju znanstvena i tehnološka otkrića. Crkva se ipak nije nikada bojala pokazati kako između vjere i autentične znanosti ne može biti bilo kakvog sukoba jer obje, premda različitim putovima, teže istini“**  /PF, 12/.

 Što se tiče znanosti i vjere , drage sestre, donosim vam neke misli pape Benedikta XVI koje je iznio na općoj audijenciji u srijedu 21. Studenoga 2012. godine:

 „ Znanstveno istraživanje dovodi do uvijek novih spoznaja o čovjeku i svemiru. Pravo čovjekovo dobro, koje se može dokučiti vjerom, otvara horizont na kojem se mora kretati njegovo istraživanje i otkrivanje. Zato treba ohrabriti, primjerice, istraživanja koja stoje u službi života i iskorjenjivanja bolesti. Važna su zato istraživanja okrenuta otkrivanju tajni našega planeta i svemira, sa sviješću da je čovjek na vrhuncu stvaranja ne zato da stvoreni svijet bezumno iskorištava, već da ga čuva i od njega učini mjesto pogodno za življenje. Tako vjera, ako je stvarno življena, ne ulazi u konflikt sa znanošću, ona, prije, surađuje s njom, pružajući temeljne kriterije jer promiče dobro sviju i traži od nje da se odrekne samo onih pokušaja koji – budući da su u suprotnosti s prvobitnim Božjim naumom – mogu izazvati učinke koji se okreću protiv samoga čovjeka. I zbog toga je također razumno vjerovati: ako je znanost dragocjena saveznica vjere u shvaćanju Božjeg naumu u svemiru, vjera omogućuje znanstvenom napretku da se sve više ostvaruje za čovjekovo dobro i istinu, ostajući vjeran istom tom naumu.

 Eto zašto je od presudne važnosti za čovjeka otvoriti se vjeri i spoznaji Boga i njegovu naumu spasenja u Isusu Kristu. U Evanđelju je započelo novo čovještvo, istinska "gramatika" onoga što čovjek jest i čitave stvarnosti. U Katekizmu Katoličke Crkve se kaže sljedeće: „Božja je istina njegova mudrost koja upravlja cijelim redom stvorenja i vlada svijetom. Bog koji je sam 'stvorio nebo i zemlju' (Ps 115, 15), samo On može dati istinsku spoznaju svega stvorenoga u odnosu prema Sebi" (br. 216).

 Nadamo se dakle da će naše zauzimanje u evangelizaciji pomoći da se evanđelje ponovno nađe u središtu života mnogih muškaraca i žena našega doba. Molimo da svi ponovno pronađu u Kristu smisao života i temelj prave slobode: bez Boga, naime, čovjek gubi samoga sebe. Svjedočanstva onih koji su nam prethodili i posvetili svoj život evanđelju trajna su potvrda tome. Razumno je vjerovati, u igri je naš život. Vrijedi se trošiti za Krista, samo on zadovoljava želje za istinom i dobrom ukorijenjene u srcu svakog čovjeka: sada, u vremenu koje prolazi, i u danu bez kraja u vječnom blaženstvu“.

 Drage sestre, završavajući ovo razmatranje mislima pape Benedikta XVI, ponovno se sjetimo pitanja koja nam je na početku ovoga razmatranja postavio papa Franjo: Kakva je naša vjera?...(pogledaj ostala pitanja). Hvala vam!